[{"text_idx": "#000000", "text": "Enamlevinud ku\u0308simused hu\u0308briid- ja elektriautode kohta"}, {"text_idx": "#000004", "text": "Hyundai Motorsport osaleb WRC-karussellis juba 1998. aastast ja ehkki tootjate arvestuses pole o\u0303nnestunud MM-tiitlit veel koju tuua, pole see vo\u0303istlusautode taha ku\u0308ll ja\u0308a\u0308nud. U\u0308ksuse Saksamaal asuv peakorter on varustanud vo\u0303istkonda masinatega, mis kiired ja to\u0308o\u0308kindlad ning iseloomulik lilla va\u0308rvitoon on just nende autode poolt popiks so\u0303idetud. Sestap otsustati paari aasta eest asuda autospordis kogutud tuntust rahaks po\u0308o\u0308rama, pakkudes esmalt musklisse pumbatud kuumpa\u0308rasid ja seeja\u0308rel \u201ekiirete tu\u0308kkidega\u201c tavamudeleid, mis ku\u0308mblevad nii WRC kui ka ringrajale suunatud vo\u0303istlusautode ning N. seeria mudelite kuulsuses."}, {"text_idx": "#000005", "text": "Hyundai N. haru on midagi sa\u0308a\u0308rast, nagu M. osakond BMW vo\u0303i AMG Mercedese katuse all, ehk tegemist on suurtootja enda tuuninguu\u0308ksusega, mis arendab enama vo\u0303imsusega ta\u0308navalegaalseid lelusid. Esmalt nimetatud konkurendiga on suuremgi seos, sest BMW M. osakonnast meelitati u\u0308le nii selle endine juht Albert Biermann kui ka mitmed tema kaasto\u0308o\u0308lised. Nende esiklapseks sai Hyundai i30 N, mis on lo\u0303bus kuumpa\u0308ra ja mis vo\u0303imsuse/hinna/omaduste suhtest la\u0308htudes on ta\u0308nagi u\u0308ks parimaid valikuid. Eelmisel aastal tehti aga N. seeria mudelivalik u\u0308he ropsuga poole suuremaks ja see polnud ainus (eeldatavalt) mu\u0308u\u0308ginumbreid to\u0303stev trikk."}, {"text_idx": "#000006", "text": "N. seeria ja N Line"}, {"text_idx": "#000008", "text": "\u201eKiirpa\u0308rade\u201c pakiruum on tagaistme normaalasendi korral suurem \u2013 450 liitrit vs luukpa\u0308ra 395 liitrit, maha po\u0308o\u0308ratud tagaistme seljatugede korral on \u201ehoiulaegaste\u201c maht 1351 liitrit ja 1301 liitrit \u2013 ja silmatorkavamat va\u0308limust pole ka po\u0308o\u0308raselt kalliks aetud, sest samasuguse komplektsuse korral maksab Fastback 1000 eurot enam. Sarnasesse suurusja\u0308rku ja\u0308a\u0308b nende kahe kere vaheline lo\u0303he ka \u201eii-kolmeku\u0308mne\u201c tavaversioonide korral ning nende ja N. seeria vahelist tu\u0308himikku peavad ta\u0308itma alles u\u0308sna hiljuti ellu kutsutud N Line mudelid. Viimaste na\u0308ol on tegu varustuspakettidega, mis viitavad sugulusele N. seeria autodega."}, {"text_idx": "#000009", "text": "N Line logod leiate kolmelt kerelt"}, {"text_idx": "#000010", "text": "Esiti pakutakse N Line varustuses \u201eii-kolmeku\u0308mmet\u201c ja linnamaasturit Tucson ning esimene on selles varustuses saadaval nii luuk- kui \u201ekiirpa\u0308rana\u201c. Mudelil i30 pakutakse N Line varustust 1,4-liitrise ottomootoriga (103 kW/140 hj) autodele, mis varustatakse seitsmeka\u0308iguliste \u201eautomaatidega\u201c. Lisaks varustusele viitavatele logodele on nende autode eritunnuseks veel 18-tollised valuveljed, ja\u0308igem vedrustus, tegusamad pidurid ning sportlikuma kujundusega tagumine po\u0303rkeraud. Lisaks kuuluvad sellesse paketti veel tagurduskaamera ja sportrool, millel olevate nuppudega saab juhtida raadiot, kiirushoidikut ja na\u0308idikupaneelis olevat infopaneeli."}, {"text_idx": "#000011", "text": "N Line maksab varustusest Comfort 2400 eurot enam ning sarnane, ent pisut soodsam suhe kehtib ka nelikveolise Tucsoni puhul, mis maksab Style-varustuses isendist 1400 eurot rohkem. Seda versiooni pakutakse meil 1,6-liitrise ottomootoriga (132 kW/177 hj) ja lisaks seitsmeka\u0308igulise \u201eautomaadi\u201c olemasolule on sellel autol ette na\u0308idata veel automaatne nelikvedu, mis la\u0308kitab tagaratastele momenti juhul, kui esirattad pidamist kaotama hakkavad. Lisaks saab vajadusel kasutada ka pu\u0308sivat nelikvedu \u2013 lukustatud momendijaotusega suhtes 50:50 \u2013 ent see lahendus toimib vaid tagasihoidlikumatel kiirustel, mis va\u0308iksemad kui 40 km/h."}, {"text_idx": "#000013", "text": "Nii ja\u0308i interjo\u0308o\u0308ri mu\u0308ratase siledal asfaldil vahemikku 74-76 dB (kiirusel 95 km/h), mis on va\u0308ga hea tulemus. Ent veel parema mulje ja\u0308ttis sa\u0308a\u0308rase Tucsoni pika ka\u0308iguga vedrustus, mille vedrud on esimesel teljel 8% ja tagapool 5% tavaseadest ja\u0308igemad, ent mis tagas sellest hoolimata mugava so\u0303idu ja hoolitses eeskujuliku haardevo\u0303ime eest. Vedrustus oli vaikne ega lo\u0308o\u0308nud lo\u0308o\u0308kaukudes mu\u0308rtsuga la\u0308bi ning juhini ei kandu ka vibratsioone vo\u0303i segavaid vabinaid. Rooli keskasendi juures on ta\u0308heldatav ku\u0308ll vaevuma\u0308rgatav lo\u0303tk ja roolisu\u0308steemi tagasiside vo\u0303iks olla parem, ent konkurentide hulgas N Line paketiga Tucsoni juhitavus parimate seast."}, {"text_idx": "#000014", "text": "N Line varustuses Tucson pole odav, sest selle baashind on napilt alla 33. tuhande euro, ent tegu on hea linnamaasturiga, millel lai mootorivalik \u2013 esmamulje Tucsonist ja proovituuri iselaadiva hu\u0308briidajami ku\u0308u\u0308dis leiate meie prooviso\u0303itude jaotusest \u2013 ja mis passib ha\u0308sti koolibussi rolli, sest teenis ohutuskatsetes maksimaalsed viis ta\u0308rni ning auto ottomootor sobib lu\u0308hikesteks ku\u0308lma mootoriga sutsudeks paremini kui \u201eo\u0303lipo\u0303letaja\u201c. Materjalivaliku, viimistluse ja omanikust u\u0308le uhkava rahulolutunde osas on Tucson parem Jaapani pa\u0308ritolu vo\u0303istlejatest ning selle veermik oli konkreetse isendi na\u0308itel mugavam kui S\u030ckoda logoga linnamaasturites."}, {"text_idx": "#000015", "text": "To\u0303tt-o\u0308elda mo\u0303jub selline Tucson kujundust ko\u0303rvale ja\u0308ttes pigem nn \u201eSaksa autona\u201c ja Lo\u0303una-Korea pa\u0308ritolu meenutab vaid erandlikult pikk garantii, milleks on seitse aastat ilma la\u0308biso\u0303idupiiranguta. See mudel peaks tabama ha\u0308sti ta\u0308nase autoostja eelistusi ja auto varustus on korralik. Sellel on ette na\u0308idata 19-tollised valuveljed, kahetsooniline kliimaseade, 8-tollise puutetundliku ekraaniga infolustisu\u0308steem, navigatsiooniseade, u\u0308hilduvus Apple CarPlay ja Android Autoga, tagurduskaamera koos esimeste ja tagumiste parkimisanduritega, kiirushoidik, elektriajamitega esimesed sportistmed, muutetava kaldenurgaga tagaistme seljatugi jne. Teie asi on otsustada, milline u\u0308heksast va\u0308rvitoonist on meelepa\u0308raseim ja kas auto ohutusvarustust vo\u0303i audiosu\u0308steemi tasuks ta\u0308iendada lisavarustuse lehel."}, {"text_idx": "#000016", "text": "Meeldis: vaikne ja ruumikas interjo\u0308o\u0308r, mahukas pakiruum, hea varustus, pikk garantii, mugav vedrustus ja hea juhitavus."}, {"text_idx": "#000017", "text": "Ei meeldinud: auto kaal ja tundetu roolisu\u0308steem."}]